Karen Jespersen (V), 2008-11-18:
Eventuelle overvejelser om nedlæggelse eller ændringer af lokale og regionale busruter sker ud fra lokale prioriteringer.
Det er regeringens opfattelse, at disse beslutninger skal træffes der, hvor man har størst kendskab til behovet i lokalområderne, og det er jo en del af det kommunale selvstyre.
Samlet set har kommunernes og regionernes udgifter til kollektiv trafik i 2008 ligget ca. 16 pct. højere end de tilsvarende kommunale og amtskommunale i 2001.
Det svarer til en gennemsnitlig årlig realvækst på 2,1 pct.
Den kollektive bustrafik drives af regionale trafikselskaber, som styres af kommuner og regioner i fællesskab.
Trafikselskaberne finansieres dels af passagerindtægter, dels af tilskud fra regioner og kommuner.
Beslutning om omfanget af den kollektive trafik træffes således af kommuner og regioner i fællesskab i de regionale trafikselskaber, og udgifterne hertil finansieres af de samlede kommuner og regioner.
Der er således en direkte sammenhæng mellem beslutningskompetence og økonomisk ansvar.
I første halvdel af 2008 steg olieprisen relativt meget, og det fik på et tidspunkt trafikselskaberne til at melde ud, at der ville mangle op til 500 mio. kr. for at kunne sikre det nuværende serviceniveau.
Herefter er oliepriserne imidlertid faldet til under halvdelen af niveauet for juli 2008.
Det er vanskeligt at forudse, hvordan olieprisen vil udvikle sig i det kommende år, men det vigtigt at fastholde, at det er kommunerne og regionerne, der er ansvarlige for bustrafikken, og at de ikke kan skyde ansvaret fra sig, selv om oliepriserne i en periode stiger.
For 2009 har regeringen og KL aftalt en samlet ramme for kommunernes serviceudgifter, og der er ikke inden for denne ramme blevet reserveret beløb til bestemte formål, så det er op til den enkelte kommunes prioritering, om rammen er tilstrækkelig stor til at klare udsving i oliepriserne.
Mange steder i landet arbejder man dog alvorligt på at sikre et godt serviceniveau inden for bustrafikken.
De svingende oliepriser udgør naturligvis en usikkerhedsfaktor i planlægningen, men der er ikke tvivl om, at kommunerne og regionerne har de økonomiske muligheder for at håndtere disse udsving.
For 2009 har regeringen og KL indgået en økonomiaftale, som indebærer en ramme for de samlede kommunale serviceudgifter og anlægsudgifter i 2009.
Der er aftalt en ramme for serviceudgifterne på 219 mia. kr. og for anlægsudgifterne på 15 mia. kr. for kommunerne under et.
I økonomiaftalen indgår naturligvis et skøn over den forventede pris- og lønudvikling i den kommunale sektor, herunder også udviklingen i oliepriserne.
Statens bloktilskud til kommuner reguleres også hvert år med pris- og lønudviklingen.
Eventuelle afvigelser mellem den forventede og den faktiske pris- og lønudvikling kan tages op i aftaleforhandlingerne for det følgende år.
Med henblik på at styrke kommunernes incitament til at budgettere inden for de aftalte rammer er der fra og med 2009 indført en ordning, som betyder, at en del af bloktilskuddet til kommunerne er gjort betinget af, at udgiftsrammerne bliver overholdt.
Det foreløbige tal tyder på, at aftalen for 2009 er overholdt.
Fra 2001 til 2008 har der altså været en realvækst i kommuners og regioners udgifter til kollektiv trafik på 16 pct.; de svingende oliepriser udgør en usikkerhedsfaktor i planlægningen, men kommunerne er økonomisk stærke nok til at håndtere denne usikkerhed.
Den kollektive trafik er kommunernes og regionernes ansvar, og eventuelle ændringer i busdriften er således et spørgsmål, som må drøftes mellem de pågældende kommuner og regioner.